Horváth, Zoltán, poslanec NR SR (2010-12-01):
Presne tak, ďakujem pekne za slovo. Vážené dámy a páni, predložený vládny návrh je jedným z postupných krôčikov na ceste k zjednoteniu výberu daní a odvodov. V rámci rozsiahlej diskusie o tomto zákone sme našli širokú zhodu minimálne v stranách vládnej koalície o návrhoch, ktoré predloženú novelu precizujú a vylepšujú. Rád by som upriamil vašu pozornosť na niektoré pozmeňujúce návrhy, ktoré som v rámci rokovania gestorského výboru navrhol a so súhlasom kolegov ich máte pred sebou v spoločnej správe výborov. Navrhujem z osobného rozsahu zamestnanca pravidelne, ale aj nepravidelne odmeňovaného, na účely sociálneho poistenia vylúčiť žiaka strednej školy a študenta vysokej školy v období pracovného vyučovania. Finančný dopad na realizáciu tohto zámeru by bol vyšší ako samotné príjmy. Rovnako navrhujem vyňať aj členov volebných komisií. Status samostatne zárobkovo činnej osoby na účely sociálneho poistenia by sa mal podľa mňa pevnejšie naviazať na daňové predpisy. Takýto status bude preto odvodený od daňovej registrácie. Druhou podmienkou statusu SZČO je dovŕšenie plnoletosti. V tejto súvislosti je potrebné novo upraviť skončenie povinného sociálneho poistenia SZČO v prípade zrušenia daňovej registrácie. Ďalej navrhujem vypustiť z okruhu osôb, ktoré môžu využiť dobrovoľné nemocenské poistenie, okrem poberateľov predčasných starobných dôchodkov, aj poberateľov starobného dôchodku a invalidného dôchodku priznaného z dôvodu poklesu schopnosti vykonávať zárobkovú činnosť o viac ako 70 %. U týchto osôb navrhujem jednoznačne upraviť zánik dobrovoľného nemocenského poistenia dňom priznania týchto dôchodkov. Prečo takýto návrh? Poberatelia vymenovaných dôchodkov sú v prípade dočasnej pracovnej neschopnosti zabezpečení dôchodkovou dávkou. Ďalej navrhujem rozšíriť okruh príjmov, z ktorých bude zamestnanec odvádzať poistné o podiel na zisku vyplatených obchodnou spoločnosťou alebo družstvom zamestnancovi bez účasti na základnom imaní spoločnosti alebo družstva a vylúčiť z okruhu príjmov príspevky na doplnkové dôchodkové poistenie, ktoré platili, platí zamestnávateľ na zamestnanca. Súčasne navrhujem definovať vymeriavací základ zamestnávateľa na účely úrazového a garančného poistenia, na fyzické osoby vykonávajúce práce na základe dohôd o prácach vykonávaných mimo pracovného pomeru. Vzhľadom na komplikované situácie, ktoré by mohli nastať v praxi pri rozpočítaní vymeriavacieho základu na obdobie od vzniku poistenia, navrhujem, aby sa vyplatený príjem zohľadňoval a rozpočítaval na obdobie maximálne dvanástich kalendárnych mesiacov v poslednom kalendárnom roku. Ďalej navrhujem, aby register poistencov a sporiteľov starobného dôchodkového poistenia obsahoval údaje aj o fyzických osobách vykonávajúcich prácu na základe dohôd o prácach vykonaných mimo pracovného pomeru. Predložený návrh prináša aj účinné nástroje proti zneužívaniu systému pred neodôvodneným čerpaním dávok. Mám na mysli súbeh predčasného dôchodku a zamestnania. Netajím, že nepovažujem navrhované riešenie za ideálne. Preto som navrhol, a je to obsiahnuté v spoločnej správe výborov, úpravy, ktoré majú prispieť k jednoznačnej aplikovateľnosti v praxi. To, čo sa tu rokmi vyvinulo, je ukážkou toho, ako sa dobrá a dobre mienená myšlienka dá zneužiť. Možnosť predčasného odchodu do dôchodku bola jedným z nástrojov, ktoré mali pomôcť ľuďom, ktorí prišli v období tesne pred dosiahnutím dôchodkového veku o prácu a nie sú atraktívnymi na trhu práce, slušne žiť. Teda aby neboli do dosiahnutia nároku na starobný dôchodok vystavení životu na sociálnych dávkach, hoci celý život poctivo pracovali. Žiaľ, prax je dnes taká, že ľudia poberajú predčasné dôchodky bez toho, aby stratili prácu. Predčasný dôchodok sa im vlastne stáva prilepšením k platu a takto čerpané peniaze potom nám chýbajú v dôchodkovom fonde. Podobne ako zákon bojuje aj s ďalším negatívnym javom, ktorý so sebou prináša vysoká nezamestnanosť a snaha ľudí nestratiť príjem. Je ním rozšírené zneužívanie práceneschopnosti. Okrem mojich návrhov by som však chcel podporiť aj návrhy svojich kolegov z výboru pre sociálne veci a bývanie, či už sú to návrhy pána predsedu Brocku, ktoré predlžujú ochrannú lehotu tehotnej zamestnankyne na osem mesiacov, spresňujú všeobecné podmienky nároku na nemocenské dávky a spresňujú vymeriavacie základy. Alebo návrhy kolegyne Gibalovej na jednotné zvyšovanie invalidných dôchodkov podľa miery zníženia zárobkovej schopnosti a návrh na zvýšenie, zvyšovanie úrazovej renty k 1. januáru na rozdiel od súčasnej právnej úpravy odvedené len od miery medziročného rastu spotrebiteľských cien v národnom hospodárstve vykázané Štatistickým úradom. A v podobnom duchu by som mohol pokračovať pri ďalších bodoch zo spoločnej správy, čakajú nás však aj ďalšie vážnejšie rozhodnutia. Dámy a páni, tento návrh síce prináša isté dopady v podobe vyšších odvodov a vyššieho administratívneho zaťaženia podnikateľskej sféry, myslím si však, že toto zaťaženie je vykompenzované prínosom vyčistenia právneho prostredia tak, aby sme mohli pristúpiť k zjednoteniu výberu daní a odvodov, čím sa zároveň vytvoria podmienky pre ich efektívnejší výber, a tým aj možnosť na postupné znižovanie daňového a odvodového zaťaženia. Na záver, dámy a páni... (Ruch v sále. Prerušenie vystúpenia predsedajúcim.)